2013.gada 17.septembrī Noteikumi Nr. 876

Rīgā (prot. Nr. 49 61.§)

**Latvijas Dabas muzeja publisko maksas pakalpojumu cenrādis**

Izdoti saskaņā ar

Likuma par budžetu un finanšu vadību

5.panta devīto daļu

1. Noteikumi nosaka Latvijas Dabas muzeja (turpmāk – muzejs) sniegto publisko maksas pakalpojumu cenrādi (turpmāk – cenrādis).

2. Muzejs publiskos maksas pakalpojumus sniedz saskaņā ar cenrādi (pielikums).

3. Cenrādis nenosaka cenas izstādēm, kuras tiek organizētas, slēdzot līgumus ar sadarbības partneriem.

4. Cenrādisnenosaka cenas pasākumiem tādu akciju ietvaros, kuras tiek organizētas, slēdzot līgumus ar sadarbības partneriem, lai piesaistītu jaunu un paplašinātu esošo mērķauditoriju, popularizētu muzeja krājumu, kā arī atbalstītu izglītojošus un sociāli nozīmīgus pasākumus.

5. Par cenrāža 1., 2. un 3.punktā minētajiem pakalpojumiem maksu neiekasē no:

5.1. grupas (ne mazāk par 20 apmeklētājiem) vadītāja;

5.2. diviem grupas vadītājiem, kas pavada pamatskolas vecuma bērnu grupu (ne mazāk par 20 bērniem);

5.3. trijiem grupas vadītājiem, kas pavada pirmsskolas vecuma bērnu grupu;

5.4. pirmsskolas vecuma bērniem, dažādu profilu speciālo klašu audzēkņiem, bāreņiem un bez vecāku gādības palikušiem bērniem, krīzes centru un internātskolu audzēkņiem, kā arī psihosociālās rehabilitācijas centru audzēkņiem (uzrādot statusu apliecinošu dokumentu);

5.5. daudzbērnu ģimenēm (uzrādot statusu apliecinošu dokumentu);

5.6. Latvijas Universitātes Bioloģijas fakultātes, Ģeogrāfijas un Zemes zinātņu fakultātes, kā arī Vēstures un filozofijas fakultātes studentiem (uzrādot studējošā apliecību);

5.7. plašsaziņas līdzekļu pārstāvjiem, kas ataino norises muzejā (uzrādot preses karti);

5.8. muzeja ieejas karšu īpašniekiem (uzrādot ieejas karti);

5.9. citu muzeju darbiniekiem (uzrādot apliecību vai Starptautiskās muzeju padomes (*ICOM*) biedra karti);

5.10. politiski represētajām personām (uzrādot apliecību);

5.11. personām līdz 18 gadu vecumam ar invaliditāti, personām ar 1. un 2.grupas invaliditāti (uzrādot apliecību) un personām, kas pavada personas līdz 18 gadu vecumam ar invaliditāti vai personas ar 1.grupas invaliditāti;

5.12. visiem apmeklētājiem trešdienās, piektdienās, sestdienās un svētdienās 30 minūtes pirms muzeja slēgšanas, kā arī ceturtdienās divas stundas pirms muzeja slēgšanas.

6. Muzejs piemēro 20 % atlaidi šādos gadījumos:

6.1. skolēnu grupām, kurās ir 15 skolēnu vai mazāk, –cenrāža 5.punktā minēto pakalpojumu maksai;

6.2. muzeja gada biļetes īpašniekam – cenrāža9.punktā minētā pakalpojuma maksai;

6.3. ģimenēm (viens vai divi pieaugušie un viens vai divi bērni) – cenrāža 1., 2. un 3.punktā minēto pakalpojumu maksai;

6.4. personai, kura vienlaikus apmeklē muzeja pamatekspozīciju un kādu no tematiskajām izstādēm (kompleksā ieejas biļete), – cenrāža1., 2. un 3.punktā minēto pakalpojumu kopējās maksas apmēram.

7. Muzejs var piemērot 10 līdz 100 % atlaidi cenrāža1., 2. un 3.punktā minēto pakalpojumu maksai, ja attiecīgo pakalpojumu muzejs sniedz, piedaloties dažādās kultūras, izglītības un tūrisma akcijās, kā arī organizējot valsts nozīmes un starptautiskas muzeja popularizēšanas akcijas un konkursus.

8. Maksājumu par muzeja sniegtajiem publiskajiem maksas pakalpo­jumiem veic, izmantojot vienu no šādiem maksāšanas veidiem:

8.1. ar tāda maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;

8.2. skaidrā naudā muzeja kasē;

8.3. muzejā ar *VISA*, *VISA Electron*, *MasterCard*, *Maestro* vai *American Express* maksājumu karti maksājumu karšu pieņemšanas terminālī vai citā alternatīvā sistēmā, ja muzejs vai starpniekinstitūcija to tehniski nodrošina.

9. Atzīt par spēku zaudējušiem Ministru kabineta 2012.gada 9.oktobra noteikumus Nr.691 "Noteikumi par Latvijas Dabas muzeja sniegto publisko maksas pakalpojumu cenrādi'' (Latvijas Vēstnesis, 2012, 161.nr.).

10. Skaidras naudas maksājumiem, kurus *Euro* ieviešanas kārtības likumā noteiktajā vienlaicīgas apgrozības periodā veic latos, piemēro Ministru kabineta 2012.gada 9.oktobra noteikumus Nr.691 "Noteikumi par Latvijas Dabas muzeja sniegto publisko maksas pakalpojumu cenrādi''.

11. Noteikumi stājas spēkā 2014.gada 1.janvārī.

## Ministru prezidents Valdis Dombrovskis

Vides aizsardzības un

reģionālās attīstības ministrs Edmunds Sprūdžs